Pavle Kalinić, predstojnik zagrebačkog ureda za hitne situacije gostovao je u Novom danu na N1 televiziji i komentirao teroristički napad u Berlinu.

"Neke stvari potrebno je dizati na višu razinu, s obzirom da smo članice NATO-a i EU, i imamo misije u Afganistanu. Jedna jača petarda u Dubrovniku ili Zagrebu izazvala bi ozbiljne probleme, ali to treba obavještajna zajednica držati pod kontrolom... Treba djelovati proaktivno, a ne plakati kasnije", kaže Kalinić.

No, podsjeća da je osobito važno govoriti o korjenima terorizma i liječiti njegove uzroke.

"Nitko u to nije krenuo, jer mu je Coca Cola bila vruća... Palestinci desetljećima nemaju državu. Imate pobjedu islamske revolucije u Iranu 1979., imate prosovjetsku pa američku intervenciju u Afganistanu koje traju u nedogled.. Te zemlje se vojno ne mogu nositi s tim i ovo je jedino što im preostaje", navodi Kalinić.

"Kad bi Europa bila odlučna onda bi se i francuske i belgijske snage nalazile na granici u Grčkoj. No, nitko ne ide rješavati ni korijen niti operacionalizaciju", navodi Kalinić, dodajući da Hrvatska ima jako dugu granicu i ne može to sama.

Usložnjava se i situacija na globalnom planu, smatra on, jer ako se tzv. Islamska država uništi na jednom terenu, pojavit će se, još krvoločnija, na drugom: kad su se pojavili talibani, mudžahedini su bili "male bebe", pa se pojavila Al-Kaida, pa onda IS, koji odrubljuje glave.

Naveo je i da je Njemačka kolateralna žrtva Europe i kada je u pitanju ova izbjeglička kriza, jer su se druge zemlje, poput Velike Britanije, mudro izvukle od prihvata.

Budući da slijede izbori u zemljama razvijene Europe - Njemačkoj, Francuskoj, Nizozemskoj - gdje jača desnica, upitan je slijedi li udar na dosadašnju politiku.

"Kapitalizam svaki put kad uđe u krizu, nađe rješenje. Recimo, 1933. njima je rješenje bio Hitler. Krupni kapital ga je doveo, nije došao iz vrtića pa rekao: 'Ja bih malo bio kancelar'. Isto tako, kapitalizam je sada u krizi. On je dobio zamah zadnjih desetljeća kada se raspala Istočna Europa, odnosno socijalizam i komunizam, iako je to bio državni kapitalizam; dobili su novo tržište, ali sada je taj zamah stao. I svaki put kad imate kapitalizam u krizi kroz te pore i pukotine iskulja fašizam, na ovaj ili onaj nain, kako god se zvao - fašizam, nacizam ili staljinizam", kazao je Kalinić.

Poslovica kaže - ne dao bog da živiš u zanimljivim vremenima, ističe Kalinić, no mi osim što živimo u zanimljivim vremenima živimo i na zanimljivim prostorima.

Upitan je zatim kako stoji hrvatski sigurnosni sustav. On smatra da poticaj ministra obrane Damira Krstičevića oko sustava Domovinske sigurnosti nije dovoljan te da treba jačati obavještajnu strukturu, ali ne na način da se nepotistički zapošljavaju kadrovi, nego da se redovi pune ljudima koji znaju jezike. Čak ni SAD nemaju dovoljne kapacitete za to - moraju se oslanjati na izraelske službe, ističe Kalinić, piše N1.